Alina Mungiu Pippidi: Alina Gorghiu și Vasile Blaga, "să-şi dea demisia. Ar trebui partea mai curată a PNL, candidaţii mai tineri la primării, la Parlament să-şi facă un congres, pentru că am văzut un partid capturat de forţe obscure"

Alina Mungiu Pippidi, președintele SAR, este de părere că Partidul Național Liberal s-a comportat ca un partid capturat de forțe obscure din momentul în care Marian Munteanu a fost propus drept candidat în cursa pentru Primăria Capitalei, iar Cătălin Predoiu s-a sacrificat în contextul în care nu are nicio șansă să câștige alegerile pentru București, arată mediafax.ro.

"Retragerea asta a dlui Munteanu nu este suficientă, având în vedere cum a arătat săptămâna asta, în care s-a văzut că oamenii care conduc PNL sunt neprofesionişti. Dau numai exemplu cu CNSAS. Când aduci pe cineva în politică, pentru o poziţie atât de expusă, iar omul ăla spune chiar el că nu ştie ce are la CNSAS, iar tu, pe de altă parte dai un comunicat că toţi candidaţii tăi vor semna declaraţia de integeritate... Toate aceste lucruri trebuie făcute înainte să propui cuiva să fie candidat", a explicat Alina Mungiu Pippidi.

Pippidi a continuat prin a afirma că lipsa de profesionalism în acest caz este imputabilă copreședinților PNL, nu lui Marian Munteanu.

"El nu a făcut decât să accepte candidatura. Apoi, atitudinea asta atât de sfidătoare la adresa întregii societăţii civile... Cine a încercat să conducă PNL în felul acesta, impunând de sus în jos, cu zero cercetare... oamenii ăştia trebuie să-şi dea demisia. Ce trebuie să se întâmple acum este ca partea mai curată a PNL, candidaţii mai tineri la primării, la Parlament să-şi facă un congres, pentru că am văzut un partid capturat de forţe obscure", a continuat președintele SAR.

"Este insignifiantă în acest moment candidatura liberală pentru Capitală. Liberalii nu pot câştiga Capitala, că Predoiu nu are nicio şansă să câştige Capitala şi ei îl sacrifică, deşi poate e mai puţin vinovat pentru ceea ce se întâmplă. Ei s-au discreditat. Ei trebuie să câştige un mimim de credibilitate pentru la toamnă", a conchis Alina Mungiu Pippidi.